Achoimre ar Thuairim an Mhaoirseora Eorpaigh ar Chosaint Sonraí maidir leis an Togra le haghaidh Rialacháin maidir le tásca geografacha a chosaint le haghaidh táirgí ceardaíochta agus tionsclaíocha

(Tá téacs iomlán na Tuairime seo le fáil in EN, FR & DE ar shuíomh gréasáin an MECS www.edps.europa.eu)

(2022/C 258/05)

Ar an 13 Aibreán 2022, ghlac an Coimisiún Eorpach Togra le haghaidh Rialacháin ó Pharlaimint na hEorpa agus ón gComhairle maidir le tásca geografacha a chosaint le haghaidh táirgí ceardaíochta agus tionsclaíocha agus lena leasaítear Rialachán (AE) 2017/1001 agus Rialachán (AE) 2019/1753 ó Pharlaimint na hEorpa agus ón gComhairle agus Cinneadh (AE) 2019/1754 ón gComhairle (dá ngairfear “an Togra” anseo feasta).

Is é is aidhm don togra seo córas cosanta AE maidir le tásca geografacha a chomhlánú, atá ann cheana do tháirgí talmhaíochta agus d’earraí bia, d’fhíonta agus do bhiotáille, agus a chumasú go gcomhlíonfar go héifeachtach na hoibleagáidí a eascraíonn as aontachas an AE le hAcht na Ginéive de Chomhaontú Liospóin.

Tugann an MECS dá aire go dearfach go gcinntear leis an Togra róil an Choimisiúin, EUIPO agus údaráis inniúla na mBallstát maidir le próiseáil sonraí pearsanta sna nósanna imeachta faoin Togra seo.

Molann an MECS go soiléireofaí cé acu an mbeidh na rialaitheoirí éagsúla atá páirteach i bpróiseáil sonraí pearsanta ag gníomhú mar chomhrialaitheoirí nó nach mbeidh. Más rud é go mbeidh, molann an MECS foráil a dhéanamh do shocrú mar a bheartaítear le hAirteagal 28 RCSAE agus/nó le hAirteagal 26 RGCS. Maidir leis sin, meabhraíonn an MECS go bhféadfar socruithe mionsonraithe chun comhlíonadh na gceanglas cosanta sonraí a áirithiú, i gcás inar gá, a shainiú freisin trí bhíthin gníomh cur chun feidhme.

Tugann an MECS dá aire go bhforáiltear leis an Togra go gcruthófar clár leictreonach de thásca geografacha le haghaidh táirgí ceardaíochta agus tionsclaíocha a mbeidh rochtain ag an bpobal air. Maidir leis sin, molann an MECS go ndéanfaí na catagóirí sonraí a phróiseálfar a shonrú go soiléir. Molann an MECS aon chatagóirí sonraí pearsanta atá i gceist a shonrú sa Togra féin. Ar deireadh, measann an MECS gur chóir údar breise a bheith leis an tréimhse choinneála sonraí a roghnaítear le haghaidh na ndoiciméad a bhaineann le tásca geografacha a chur ar ceal.

1. RÉAMHRÁ

1. Ar an 13 Aibreán 2022, ghlac an Coimisiún Eorpach Togra le haghaidh Rialacháin ó Pharlaimint na hEorpa agus ón gComhairle maidir le tásca geografacha a chosaint le haghaidh táirgí ceardaíochta agus tionsclaíocha agus lena leasaítear Rialachán (AE) 2017/1001 agus Rialachán (AE) 2019/1753 ó Pharlaimint na hEorpa agus ón gComhairle agus Cinneadh (AE) 2019/1754 ón gComhairle (dá ngairfear “an Togra” anseo feasta).

2. Is é cuspóir an Togra tásc geografach (“GI”) a bhunú a bheidh infheidhme go díreach le haghaidh táirgí ceardaíochta agus tionsclaíocha (“CI”) ar leibhéal an AE. Tá sé mar aidhm leis freisin a áirithiú gur féidir le táirgeoirí tairbhe a bhaint as an gcreat idirnáisiúnta maidir le tásca geografacha a chlárú agus a chosaint (“córas Liospóin”) (1).

3. Comhlánaíonn an Togra an chosaint AE atá ann cheana do thásca geografacha i réimse na talmhaíochta. Leanann sé cur chuige comhchosúil a ghlactar maidir leis na coinníollacha incháilitheachta agus maidir le tásca geografacha a chosaint i gcás táirgí talmhaíochta agus earraí bia, fíonta agus biotáillí mar a leagtar amach i: — Rialachán (AE) Uimh. 1151/2012 ó Pharlaimint na hEorpa agus ón gComhairle (2) maidir le scéimeanna cáilíochta le haghaidh táirgí talmhaíochta agus earraí bia, — Rialachán (AE) 2019/787 ó Pharlaimint na hEorpa agus ón gComhairle (3) maidir le sainmhíniú, tuairisc, cur i láthair agus lipéadú deochanna biotáille, agus — Rialachán (AE) Uimh. 1308/2013 ó Pharlaimint na hEorpa agus ón gComhairle (4) lena mbunaítear comheagrú na margaí i dtáirgí talmhaíochta (5).

4. Leis an togra, leasófaí Rialachán (AE) 2017/1001 ó Pharlaimint na hEorpa agus ón gComhairle maidir le trádmharc an Aontais Eorpaigh i ndáil le coinbhleachtaí a d’fhéadfadh a bheith ann idir tásca geografacha agus trádmharcanna agus shonrófaí cúraimí breise d’Oifig Maoine Intleachtúla an Aontais Eorpaigh (’EUIPO’). Moltar freisin leasú a dhéanamh ar Chinneadh (AE) 2019/1754 ón gComhairle maidir le haontachas an Aontais Eorpaigh le hAcht na Ginéive de Chomhaontú Liospóin i dtaca le Sonrúcháin Tionscnaimh agus Tásca Geografacha, d’fhonn nasc a bhunú idir córas cosanta GI an Aontais le haghaidh táirgí CI agus córas Liospóin (6).

5. Eisítear an Tuairim reatha ón MECS mar fhreagairt ar chomhairliúchán a rinne an Coimisiún Eorpach an 13 Aibreán 2022, de bhun Airteagal 42(1) de RCSAE. Fáiltíonn an MECS roimh an tagairt don chomhairliúchán seo in Aithris 63 den Togra. Tá na tuairimí agus na moltaí sa Tuairim seo teoranta do na forálacha sa Togra is ábhartha ó thaobh chosaint sonraí de.

4. CONCLÚIDÍ

16. I bhfianaise an méid thuas, déanann an MECS an méid seo a leanas: — fáiltíonn sé roimh ainmniú sainráite rialaitheoirí i ndáil le próiseáil sonraí pearsanta sna nósanna imeachta a leagtar síos leis an Togra; — molann sé go soiléireofaí ar chóir na rialaitheoirí a mheas mar “rialaitheoirí comhpháirteacha” de réir bhrí Airteagal 28 RCSAE agus 26 RGCS; — molann sé go sonrófaí sa Togra aon chatagóirí sonraí atá le háireamh i gclár an Aontais de thásca geografacha le haghaidh táirgí ceardaíochta agus tionsclaíocha; — measann sé gur chóir údar breise a bheith leis an tréimhse choinneála atá beartaithe do dhoiciméid a bhaineann le clárú GInna a chur ar ceal nó í a laghdú a mhéid a bhaineann sé le sonraí pearsanta.

An Bhruiséil, 2 Meitheamh 2022. Wojciech Rafał WIEWIÓROWSKI

(1) COM(2022) 174 deiridh, lch. 1.

(2) IO L 343, 14.12.2012, lch. 1.

(3) IO L 130, 17.5.2019, lch. 1.

(4) IO L 347, 20.12.2013, lch. 671.

(5) Chuathas i gcomhairle leis an MECS maidir le Rialachán (AE) Uimh. 1308/2013 agus glacadh a Thuairim ar an 14 Nollaig 2011.

(6) COM(2022) 174 deiridh, lch. 2.